b'\n_START_ARTICLE_\nCerkev sv. Dru\xc5\xbeine, Tepanje\n_START_SECTION_\nGradnja\n_START_PARAGRAPH_\nCerkev je bila zgrajena zaradi \xc5\xa1iritve naselja Tepanje po drugi svetovni vojni. Njeni graditvi so oblasti dolgo nasprotovale, povod za izdajo gradbenega dovoljenja na lokaciji zraven \xc5\xa1ole v Tepanju pa je bilo nasilno ru\xc5\xa1enje kapele ob cesti na pokopali\xc5\xa1\xc4\x8de v Zgornji Pristavi v Konjicah, brez vseh dovoljenj. Poleg od\xc5\xa1kodnine za podrto kapelo so predstavniki nad\xc5\xbeupnije od oblasti izposlovali tudi gradbeno dovoljenje za novo cerkev.  Na\xc4\x8drte zanjo je izdelal vi\xc5\xa1ji gradbeni tehnik Jo\xc5\xbee Po\xc5\xbeauko iz Maribora, gradnjo je prevzelo konji\xc5\xa1ko gradbeno podjetje Kongrad, doma\xc4\x8dini pa so pomagali s prostovoljnim delom. Cerkev je posvetil tedanji mariborski \xc5\xa1kof Maksimilijan Dr\xc5\xbee\xc4\x8dnik .\n_START_SECTION_\nPrenova\n_START_PARAGRAPH_\nCerkev je bila na pobudo Toneta Ofentav\xc5\xa1ka popolnoma obnovljena leta 2002, dobila je nove hrastove klopi, nov marmorni oltar, okna, obnovljena sta bila streha in zvonik, parkiri\xc5\xa1\xc4\x8de, urejena je bila nova dovozna cesta. Obnovljeno cerkev je 20. oktobra 2002 blagoslovil mariborski pomo\xc5\xbeni \xc5\xa1kof dr. Jo\xc5\xbeef Smej.'